Vrou in hof wat haar glo as spesialis voordoenSonnet-Mari Brand (Foto: Verskaf) ’n Vrou het vandeesweek in die hof aan die Oos-Rand verskyn nadat sy na bewering geruime tyd lank as pulmonoloog (longspesialis) gepraktiseer het – dít glo sonder enige kwalifikasies. Sonnet-Mari Brand staan nou tereg op aanklag van bedrog asook die oortreding van die Wet op Gesondheidsberoepe. Eric Mphaphuli, bestuurder by die Raad op Gesondheidsberoepe (RGB) se inspeksiekantoor, sê dié kantoor het vroeër in samewerking met die polisie se eenheid vir misdaadintelligensie in Ekurhuleni-Oos en die Springs-polisie op Brand se praktyk in Springs toegeslaan. “Die span het ontdek dat Brand sonder enige kwalifikasies as spesialis-pulmonoloog praktiseer en nie by die RGB geregistreer is nie. Daar is ook bevind dat sy bedrieglike voorskrifte vir skedulemedikasie aan pasiënte uitgedeel het.” Daar is verder vasgestel dat Brand in April van Kaapstad na Springs verhuis het waar sy twee mediese praktyke het, een in Derde Straat en die ander in Nigelweg in Springs. Albei praktyke is egter daarna gesluit. “Brand voer aan dat sy konsultasiewerk by die Verre-Oos-Rand-Hospitaal en ná ure-huisbesoek gedoen het.” Brand is in hegtenis geneem en Maandag op borgtog van R4 000 in die Springs-landdroshof vrygelaat.